**פרק טו: השוואות בין חנה לדוד המלך נושא: הלכות תפילה**

|  |  |  |
| --- | --- | --- |
|  | חנה (2871) | דוד המלך (2854-2924) |
| א | נביאה (בבלי מגילה יד ע"א) | נביא (מגילה יד ע"א ברש"י) |
| ב | הכניסה צרתה לביתה (את פנינה)[[1]](#footnote-1) | הכניס צרות לביתו, נשא נשים נוספות על אשתו |
| ג | תשעה אזכרות בראש השנה כנגד מי? כנגד חנה שאמרה תשעה אזכרות בתפילה[[2]](#footnote-2) | שבע ברכות בתפילת העמידה בשבת כנגד מי? כנגד דוד שאמר שבע קולות על המים (שם, שם) |
| ד | 10 שירות יש: ים סוף, באר, האזינו, יהושע, | דבורה, חנה, דוד, שלמה, חזקיה ולעתיד לבא[[3]](#footnote-3) |
| ה | "זכרני ה' **ברצון** עמך פקדני..." (תהילים קו, ד) ביקשה חנה בנבואתה וה' נענה לה[[4]](#footnote-4) | "ואני תפלתי לך ה' עת **רצון**..." (תהילים סט, יד) ביקש דוד שכשיתפלל אז יהיה עת רצון[[5]](#footnote-5) |
| ו | התפללה והתחננה על בנה שלא ימות – והצליחה בתפילתה[[6]](#footnote-6) | התפלל על בנו שלא ימות - ולא הצליח בתפילתו ומת (שמואל ב יב, טז-יט) |
| ז | "מֵקִים מֵעָפָר דָּל **מֵאַשְׁפֹּת** יָרִים אֶבְיוֹן לְהוֹשִׁיב עִם נְדִיבִים וְכִסֵּא כָבוֹד יַנְחִלֵם..." (שמואל א ב, ח) | "מְקִימִי מֵעָפָר דָּל **מֵאַשְׁפֹּת** יָרִים..." (תהילים קיג, ז). המסורה מציין את המילה **המודגשת** פעמים בתנ"ך |
| ח | "ה' מוֹרִישׁ וּמַעֲשִׁיר **מַשְׁפִּיל** אַף מרומם..." (שמואל א ב, ז) ופעם נוספת בדניאל (ה, יט) | "מְעוֹדֵד עֲנָוִים ה' **מַשְׁפִּיל** רְשָׁעִים..." (תהילים קמז, ו) |

**הלכות תפילה**  
אין עומדין להתפלל אלא מתוך דבר הלכה (ברכות לא ע"א). לכן מקדימים בפסוקי דזמרא כי הם בבחינת הלכה והרמז: "**ה**ריעו **ל**ה' **כ**ל **ה**ארץ" (תהילים ק, א) ר"ת הלכה. מזמור ק' הוא המזמור לתודה, שעל קרבן תודה נאמר כל הקרבנות בטלים לעתיד וקרבן תודה אינו בטל[[7]](#footnote-7). ומזמור זה רומז לתפילה ודוד כשהגיע למזמור ק' שהוא סוד מאה ברכות שתיקן, קבע שם דוד את מזמור לתודה שהוא תפילה[[8]](#footnote-8).  
מה ניתן ללמוד מנשים גדולות בתנ"ך? "ועוד תמצא עיקרים גדולים שבתורה מפורשים על ידי נשים כענין העולם הבא הנקרא צרור החיים על ידי אביגיל, **וענין תחית** **המתים וסדרי תחינה על ידי חנה**, וענין הגלגול על ידי התקועית וכל זה יורה שאין האשה דבר טפל לגמרי אבל יש לה עיקר. ודרשו חז"ל במסכת מגילה (יד.) שבע נביאות הן. אלו הן, שרה, מרים, חנה, דבורה, חולדה, אביגיל, אסתר, וזה כנגד שבע מדות המקבלות וזה מבואר"[[9]](#footnote-9).

**נושא: הלכות תפילה**   
א. "וְהִיא **מָרַת נָפֶשׁ** וַתִּתְפַּלֵּל עַל ה' וּבָכֹה..." (שמואל א א, י) נלמד מפסוק זה שצריך **להתפלל בכובד ראש** (ברכות ל ע"ב). אך זה נדחה בגמרא כיוון שחנה הייתה מרירה מאד (19 שנה לא נפקדה[[10]](#footnote-10)). אז לומדת הגמרא מדוד המלך: "...אָבוֹא בֵיתֶךָ אֶשְׁתַּחֲוֶה אֶל הֵיכַל קָדְשְׁךָ **בְּיִרְאָתֶךָ**" (תהילים ה, ח), מנסה הגמרא שם ללמוד שצריך להתפלל בכובד ראש ועונה הגמרא שדוד מצער עצמו הרבה. ניסיון נוסף ללמוד מדוד: "הִשְׁתַּחֲווּ לַה' **בְּהַדְרַת קֹדֶשׁ**" (תהילים כט, ב), דוד יש לו הדרת = חרדת קודש. גם ניסיון זה נדחה כי הדרת זה להתהדר בלבוש לפני התפילה. אלא מביאה הגמרא הוכחה האחרונה שגם היא מדוד: "עִבְדוּ אֶת ה' **בְּיִרְאָה** וְגִילוּ..." (תהילים ב, יא) עבודת ה' צריכה להיות ביראה וגם לגיל ברעדה.  
ב. "...**תָּכִין לִבָּם** תַּקְשִׁיב אָזְנֶךָ" (תהילים י, יז) נלמד מפסוק זה שצריך לכוון את ליבו לשמים. דבר תמוה, הרי הקב"ה מכין את לבם, אזי מהי כוונת הלב של המתפלל? מסבירים המפרשים תחילת הפסוק: "תאות ענוים שמעת ה'", כי יש להם תאוה להתפלל ויש מניעות והפרעות אז תכין את לבם שיוכלו להתפלל ולבסוף "תקשיב אזניך".  
ג. "**עֶרֶב וָבֹקֶר וְצָהֳרַיִם** אָשִׂיחָה וְאֶהֱמֶה וַיִּשְׁמַע..." (תהילים נה, יח) התפילות צריכות להיות בזמנים מסוימים במהלך היום ואי אפשר להתפלל את כולם בבת אחת. וראוי להביא את דברי הכוזרי לענין זמני התפילה: "אלא עם כל מלה מחשבה וכונה בה, ותהיה העת ההיא לב זמנו ופריו, ויהיו שאר עתותיו כדרכים המגיעים אל העת ההיא, יתאוה קרבתו שבו מתדמה ברוחניים ויתרחק מהבהמיים, **ויהיה פרי יומו ולילו השלש עתות ההם של תפלה**"[[11]](#footnote-11).  
ד. "וְחַנָּה הִיא מְדַבֶּרֶת עַל לִבָּהּ רַק שְׂפָתֶיהָ נָּעוֹת **וְקוֹלָהּ לֹא יִשָּׁמֵעַ**..." (שמואל א א, יג) מפסוק זה נלמד שאסור בתפילת העמידה להשמיע את קולו (בפסוק הקודם של דוד המלך נאמר: אשיחה ואהמה **וישמע קולי**).  
ה. "וְחַנָּה הִיא **מְדַבֶּרֶת עַל לִבָּהּ**..." (שם, שם) נלמדת ההלכה שצריך המתפלל לכוון את לבו (דברי רב המנונא).  
ו. "...שְׂפָתֶיהָ נָּעוֹת וְקוֹלָהּ לֹא יִשָּׁמֵעַ **וַיַּחְשְׁבֶהָ עֵלִי לְשִׁכֹּרָה**" (שמואל א א, יג) נלמד מסוף הפסוק ששיכור אסור בתפילה.  
ז. "אֲנִי הָאִשָּׁה **הַנִּצֶּבֶת עִמְּכָה בָּזֶה** לְהִתְפַּלֵּל אֶל ה'" (שמואל א א, כו) נלמד מפסוק זה שאסור לשבת בתוך ארבעה אמות של המתפלל תפילת עמידה.  
ח. "שִׁמְעָה תְפִלָּתִי ה' וְשַׁוְעָתִי **הַאֲזִינָה אֶל דִּמְעָתִי אַל תֶּחֱרַשׁ**..." (תהילים לט, ג) גם אם נסגרו וננעלו שערי שמים, הם לא יכולים להיסגר בפני דמעה, "ואמר רבי אלעזר: מיום שחרב בית המקדש ננעלו שערי תפלה, שנאמר: גם כי אזעק ואשוע שתם תפלתי, ואף על פי ששערי תפלה ננעלו שערי דמעה לא ננעלו, שנאמר שמעה תפלתי ה' ושועתי האזינה אל דמעתי אל תחרש" (בבלי ברכות לב ע"ב).  
ט. "**קַוֵּה אֶל** ה' חֲזַק וְיַאֲמֵץ לִבֶּךָ **וְקַוֵּה אֶל**..." (תהילים כז, יד) אדם שראה שהתפלל ולא נענה יחזור ויתפלל.  
י. "אֲ-דֹנָי **שְׂפָתַי תִּפְתָּח** וּפִי יַגִּיד..." (תהילים נא, יז) עומד דוד המלך ומבקש מחילה על חטאיו, כך עומד אדם לפני בוראו בתחילת תפילת העמידה ומבקש מחילה כדי שיוכל להתחיל כדף חלק. וכך מסביר הרד"ק על הפסוק:  
"א-דני שפתי. א-דני, שאתה אדון על הכל, שפתי תפתח כשתרנן לשוני צדקתך, רצונו לומר שתשיב לי רוח הקודש שיופיעו בלשוני דברי השיר כמו שהיה לי מתחילה. וזהו שפתי תפתח, שיהא בדברי עזר א-להי..."[[12]](#footnote-12).  
שנזכה להשבת רוח הקודש מתוך תשובה שלימה ואז תקובל תפילתנו ונזכה לבנין אריאל בבוא משיח צדקינו במהרה בימינו אמן.

1. "כיון שראתה חנה שלא ילדה, אמרה אומר לו שיכניס צרתי לביתי, ומתוך זה יראה הקדוש ברוך הוא שהכנסתי צרתי לביתי ויפקוד אותי", פסיקתא רבתי (איש שלום) פיסקא מג, כי פקד ה' את חנה. [↑](#footnote-ref-1)
2. "הני שבע דשבתא כנגד מי אמר רבי חלפתא בן שאול כנגד שבעה קולות שאמר דוד על המים הני תשע דראש השנה כנגד מי אמר רבי יצחק דמן קרטיגנין כנגד תשעה אזכרות שאמרה חנה בתפלתה", בבלי ברכות כט ע"א. [↑](#footnote-ref-2)
3. "...יו"ד שירות יש: ים, באר (במדבר כא, יז), האזינו (דברים לב, א), יהושע (יהושע י, יב), דבורה (שופטים ה, א), חנה (ש"א ב, א), דוד (תהילים יח, א), שלמה (תהילים ל, א), חזקיה (ישעיה לח, י) ושירה לעתיד לבא (שם מב, י)." בעל הטורים, שמות טו, א. יש שיטות נוספות שבכולם לא מוזכרת שירת חנה: מכילתא דרשב"י, בשלח טו, א. מכילתא דרבי ישמעאל, בשלח אז ישיר. מדרש תנחומא, בשלח סימן י. [↑](#footnote-ref-3)
4. "כיון שראתה חנה את כל ישראל אמרה לפני הקדוש ברוך הוא, רבון כל העולמים הרי שעה שתתרצה לי, זכרני ה' ברצון עמך פקדני בישועתך (פסוק זה אמרו דוד בתהילים קו ,ד אך המדרש שם אותו בפי חנה. נלע"ד) ושני דברים שאמרה עשה הקדוש ברוך הוא שתיהן, היא אמרה זכרני ה' ועשה שנאמר ויזכרה ה' (שמואל א א, יט). היא אמרה פקדני בישועתיך. ועשה, שנאמר כי פקד ה' את חנה". אגדת בראשית (בובר) פרק כט. [↑](#footnote-ref-4)
5. "א"ל דוד רבש"ע כל שעה שאני מתפלל לפניך, עשה אותו עת רצון". אגדת בראשית (בובר) פרק כט. [↑](#footnote-ref-5)
6. היא מתפללת ששמואל שהיה מורה הלכה בפני רבו, עלי לא יענש וימות. "אתיא חנה וקא צוחה קמיה: אני האשה הנצבת עמכה בזה וגו'. אמר לה: שבקי לי דאענשיה, ובעינא רחמי ויהיב לך רבא מיניה. אמרה ליה: אל הנער הזה התפללתי". בבלי ברכות לא ע"ב. [↑](#footnote-ref-6)
7. מדרש ויקרא רבה ט, ז. וכן במדרש שוחר טוב על תהילים מזמור ט. [↑](#footnote-ref-7)
8. "ודבר זה רמז דוד במזמור לתודה (תהילים ק, א), שכל הקרבנות יהיו בטלים חוץ מן תודה, (כדאיתא במדרש רבה פרשת צו, ויק"ר פט, ז ובשוחר טוב מזמור ט) שרומזת על תפלה, לכן כשהגיע דוד למזמור ק' שהוא סוד ק' ברכות (אמר מזמור לתודה), ולפי שאמרו (ברכות לא ע"א) אין עומדין להתפלל אלא מתוך דבר הלכה, לכן רמז **ה**ריעו **ל**ה' **כ**ל **ה**ארץ, ר"ת הלכ"ה". ספר מגלה עמוקות על ואתחנן, אופן רלט. [↑](#footnote-ref-8)
9. רבנו בחיי על שמות פרק טו פסוק כ. [↑](#footnote-ref-9)
10. "חנה - צרפה הקדוש ברוך הוא לפי כחה, תשע עשרה שנה, שהתה עמו עשרה שנים ולא ילדה, ונטל פנינה וילדה לו עשרה בנים, וכה"א הלא אנכי טוב לך מעשרה בנים אלו בניה של פנינה, ואתה נותן ח' שנים לעיבורה, ושנה אחד לעיבורו של שמואל - הרי תשע עשרה שנה. ואח"כ פקדה, שנאמר כי פקד ה' את חנה". ילקוט שמעוני, שמואל א רמז פט. [↑](#footnote-ref-10)
11. ספר הכוזרי, מאמר ג אות ה. [↑](#footnote-ref-11)
12. רד"ק תהילים פרק נא, יז. [↑](#footnote-ref-12)